# Kehittämiskirjaston ohjausryhmän muistio 1.6.2022

**Aika** 1.6.2022 klo 13.00 - 15.00

**Paikka** Teams-etäkokous

**Läsnä** Asiala Liisa, Virtain kaupunginkirjasto

Grahn Juliaana, Tampereen kaupunginkirjasto (AKEPiKe)

Mustikkamäki Mika, Länsi- ja Sisä-Suomen aluehallintovirasto

Määttänen Antti, Jyväskylän kaupunginkirjasto

Rikkilä Jarkko, pj., siht., Tampereen kaupunginkirjasto (AKEPiKe)

Salmenkangas Niina, Tampereen kaupunginkirjasto

Uusitalo Laila, Valkeakosken kaupunginkirjasto

Vehkoo Tiina, Jyväskylän kaupunginkirjasto

Vesterinen Tuire, Muuramen kunnankirjasto

## 1. Esittelykierros

Otettiin alkuun esittelykierros. Liisa Neronen on siirtynyt muihin tehtäviin ja näin ollen PIKI-kirjastojen edustajan paikka ohryssä vapautuu. Tällä kerralla kokoukseen tulee mukaan Liisa Asiala sekä Laila Uusitalo, jotka ovat kiinnostuneita ohryn jäsenyydestä. Liisa ja Laila päättävät kokouksen jälkeen, kumpi jatkaa PiKe-ohryn jäsenenä jatkossa.

## 2. Yhteenveto keväästä 2022

### Tilastoista

Käytiin läpi kevään kehittämiskirjastotoimintaa tilastojen, budjetin, palautteiden, havaintojen, oivallusten ja keskustelukiertueen valossa. Keväällä 31.5. mennessä järjestettiin 37 oppimistilaisuutta, jotka keräsivät linjoille suoralähetyksiin tai paikan päälle lähikoulutuksiin 1237 osallistujaa.

Toimintasuunnitelman mukaisesti järjestettiin myös yksi Pirkanmaan ja Keski-Suomen tasoinen e-aineistokampanja ”Sähköistä kirjastosi”, yhteistyössä Ellibsin kanssa. Kolme eniten osallistujia kerännyttä tapahtumaa olivat Kirjakutsujen ensimmäinen päivä (141 osallistujaa), helmikuun Ratkaisukahvit (83 osallistujaa) sekä Kirjan tulevaisuus - PiKen digifoorumi (73 osallistujaa).

Osallistujamääriä voidaan tarkastella tietynlaisena mittarina, mutta yleiskuvassa pienemmät työpajoja ja keskustelua sisältävät tilaisuudet ovat lisääntyneet. Keväällä käynnistettiin esimerkiksi palvelumuotoiluryhmä, positiivisen johtamisen esihenkilövalmennus ja PiKe-alueen osallistujia oli mukana pienten kirjastojen mentorointiohjelmassa. Pikeboksityöpajoja järjestettiin paikan päällä kirjastoissa Joutsassa, Viitasaarella, Kuhmoisissa, Pirkkalassa, Hervannassa ja Valkeakoskella. Mukana niissä on ollut kirjastolaisia myös Pihtiputaalta, Ylöjärveltä, Juupajoelta, Akaasta ja Pälkäneeltä.

Aspa-ajokorttikokonaisuus ja Ammatillinen kukoistus -hyvinvointiohjelma ovat keränneet paljon osallistujia erilaisista kunnista, pienistä, keskisuurista ja suurista. Alan keskeisten nimipuhujien ja -kouluttajien tähdittämä kokonaisuus on tämän vuoden koulutuksellinen kärki. Aspa-ajokorttikokonaisuuden valinnaiset osat ovat suoritettavissa omaan tahtiin paikkariippumattomasti Liboppi-oppimisalustalla. Pakollisten A-osioiden tarjontaa jatkettiin suoralähetyksinä keväällä ja tullaan jatkamaan syksyllä. Suorittamisen tueksi syksyllä aloittavat myös Aspa-ajokortin opintopiirit ja sen tarkemmat esittelyt esimerkiksi henkilöstöpalavereissa pidettäviksi. Edelleen on tavoitteena, että ohjelma tulee pysymään kehittämiskirjastotoiminnan tarjottimella päivitettynä vielä pitkään.

Yksi oppimisvierailu toteutettiin ja se suuntautui Kirkkonummen uuteen kirjastotalo Fyyriin. Kirjastolain mukaisesti tehtiin yhteistyötä muiden kehittämistehtävää hoitavien kirjastojen kanssa. AKE Vaasan kanssa saatettiin maaliin Ääniä tulevaisuudesta musiikkijulkaisun julkkarit ja AKE Lahden sekä AKE Porvoon kanssa toteutettiin yhteistyössä informaatiovaikuttamiseen liittyvä päivä, joka jatkuu työpajoilla. Työpajoista ensimmäinen, Johanna Vehkoon vetämä misinformaation tunnistaminen verkossa keräsi kiitosta käytännön työkalujen harjoittelemisesta ja erityisen asiantuntevasta vetäjästä. Hiljaisen tiedon välittämiseen kehitettiin uusi konsepti, Hiljaista tietoa ja sanomaa kirjastosta, jonka ensimmäinen vieras oli pitkäaikainen kokoelmapäällikkö Maarit Helén Tampereen kaupunginkirjastosta. Tallenteita tuotettiin tänä keväänä ennätysmäärä ja suureen osaan tilattiin myös tekstitykset. Tallenteiden katselumäärätkin kertovat etäoppimisen tehosta, eniten katsotuilla koulutustallenteilla voi olla muutamassa kuukaudessa satoja katselukertoja.

### Budjetista ja palautteista

Kustannusten seurannasta pidetään kehittämiskirjaston tekijöiden ja Tampereen kaupunginkirjaston taloussuunnittelijan kesken säännöllisiä AKE-talouskatsauksia. Johtuen ulkomaille suunnattujen vierailujen poisjäännistä, saatu avustus oli vähemmän kuin haettiin. Lisäksi päätöksen saapumishetkellä tehtiin muutoshakemus, jotta akepike.fi-sivustouudistukseen saatiin käytettyä enemmän resursseja. Kustannuksia seurataan ja ennakoidaan kehittämiskirjaston tekijöiden kesken yhteisellä jaetulla excelillä, jossa jokaiselle toimintasuunnitelman painotukselle on oma rivinsä.

Zef-palautelomakkeella saatujen palautteiden määrä on ollut laskusuunnassa, ja erityisesti keväisin ja loppuvuodesta palautteenantoaktiivisuus tuntuu hieman vähenevän. Toisaalta palautetta on saatu enemmän laadullisesti, kasvotusten ja yhteydenottoina. [Yksi esimerkki toiminnan vaikuttavuudesta on PoJo-ohjelmasta koostettu blogiteksti, joka on luettavissa täällä](https://akepike.fi/pike-esihenkilot-positiivisen-johtamisen-tielle/). Tässä tietopalvelupäällikkö Anu Hakarin oivalluksia koulutusohjelmaan osallistumisesta.

*PoJo-ohjelma on antanut vahvistusta omaan arkityöhöni ja se tukee omia tärkeinä pitämiäni arvoja esihenkilötehtävissä. Esihenkilönä oleminen on asiajohtamisen lisäksi paljolti myös tunteiden johtamista ja henkilökunta on tärkeä kohdata aidosti myös tunnetasolla. On ollut erinomaista, että koulutuksessa on keskusteltu arvoista ja ihmiskäsityksestä yleensäkin. Yhteisten arvojen ja ihmisten myönteisen potentiaalin tiedostaminen ja tunnistaminen kaikessa työssä on tärkeää.*

### Havainnoista ja oivalluksista

Kuten sanottua, oppimistilaisuuksien toteutuksessa ollaan satsattu pidempikestoisiin ohjelmiin ja ehkä laadullisesti pienryhmämuotoisten toteutusten määrä on lisääntynyt. Yhteinen keskustelu ja vertaistuki on konkretisoitunut esimerkiksi Tutki, määritä, suunnittele ja toimita - palvelumuotoilu tutuksi -ohjelmassa. Osallistujien kehittämisprojektit ovat täysin ytimessä, ja liittyvät esimerkiksi yhteiskehittämiseen, lasten ja nuorten osallisuuden lisäämiseen ja erilaisten kotipalvelumuotojen sekä liikkuvien kirjastopalveluiden parantamiseen.

### Keskustelukiertueesta

Jarkko, Juli ja Mika ovat kiertäneet keväällä yhteensä 13 kirjastokuntaa Keski-kirjastoissa seuraavalla aikataululla.

* To 10.3.2022: Pihtipudas, Viitasaari
* Pe 11.3.2022: Kinnula, Kivijärvi, Karstula
* To 7.4.2022: Hankasalmi, Konnevesi
* Pe 8.4.2022: Äänekoski, Laukaa
* To 12.5.2022: Toivakka, Muurame
* Pe 13.5.2022: Jämsä, Keuruu

Vastaanotto kirjastoissa on ollut valtavan lämminhenkinen ja pöydät ovat notkuneet tarjoiluista. Keskusteluissa on sivuttu monelta kantilta kirjastojen merkitystä kuntien kulttuuri- ja sivistystyössä. Toukokuun blogitekstit ovat melkein valmiit ja ne julkaistaan lähiviikkoina. Tässä listattuna aikaisemmat tekstit.

[PiKe-kirjastokeskustelut Laukaassa: “Hyvinvointia ja hyvän elämän rakennuspuita”](https://akepike.fi/pike-kirjastokeskustelut-laukaassa-hyvinvointia-ja-hyvan-elaman-rakennuspuita/)

[PiKe-kirjastokeskustelut Äänekoskella: “Kirjasto on kulttuurityön keihäänkärki”](https://akepike.fi/pike-kirjastokeskustelut-aanekoskella-kirjasto-on-kulttuurityon-keihaankarki/)

[PiKe-kirjastokeskustelut Konnevedellä: “Ruotsalaisten mielestä Suomi on ultimaattinen kirjastomaa!”](https://akepike.fi/pike-kirjastokeskustelut-konnevedella-ruotsalaisten-mielesta-suomi-on-ultimaattinen-kirjastomaa/)

[PiKe-kirjastokeskustelut Hankasalmella: “Meillä käy ajattelevia ihmisiä!”](https://akepike.fi/pike-kirjastokeskustelut-hankasalmella-meilla-kay-ajattelevia-ihmisia/)

[PiKe-kirjastokeskustelut Karstulassa: ”Vahvuus on pienuus, me tunnetaan meidän asiakkaat”](https://akepike.fi/pike-kirjastokeskustelut-karstulassa-vahvuus-on-pienuus-me-tunnetaan-meidan-asiakkaat/)

[PiKe-kirjastokeskustelut Kivijärvellä: ”Kirjastoammattilainen paljon vartijana ja matalan kynnyksen kohtaamisia”](https://akepike.fi/pike-kirjastokeskustelut-kivijarvella-kirjastoammattilainen-paljon-vartijana-ja-matalan-kynnyksen-kohtaamisia/)

[PiKe-kirjastokeskustelut Kinnulassa: ”On tärkeää olla kaukaa viisas ja läheltä hyvännäköinen”](https://akepike.fi/pike-kirjastokeskustelut-kinnulassa-on-tarkeaa-olla-kaukaa-viisas-ja-lahelta-hyvannakoinen/)

[PiKe-kirjastokeskustelut Viitasaarella: ”Johtajan ovi on aina auki ja hankeinto on pysyvää”](https://akepike.fi/pike-kirjastokeskustelut-viitasaarella-johtajan-ovi-on-aina-auki-ja-hankeinto-on-pysyvaa/)

[PiKe-kirjastokeskustelut Pihtiputaalla: ”Huikeita tyyppejä onnensa kukkuloilla”](https://akepike.fi/pike-kirjastokeskustelut-pihtiputaalla-huikeita-tyyppeja-onnensa-kukkuloilla/)

## 3. Mitä tulossa syksyllä 2022 ja missä muodossa?

Toimintasuunnitelman toteuttaminen jatkuu syksyllä ja vuosikello sekä alustavat kalenterivaraukset on jo tehty. Syksyn kouluttajien kontaktointi ja ohjelmien rakentaminen on parhaillaan käynnissä. Iso kysymys jatkossa tulee liittymään tilaisuuksien toteutusmuotoon. Etäoppimisella on selkeitä hyötyjä, ne lisäävät pienten kuntien osallistumismahdollisuutta ja demokratisoivat osallistumista. Toisaalta lähitilaisuuksia kaivataan, vaikka niihin on vielä keväällä 2022 ollut suhteellisen vaikea innostaa osallistujia etäajan jälkeen. Hybriditilaisuuksien järjestäminen on monesti työlästä laadukkaiden toteutusten saavuttamiseksi. Syksyn tapahtumien ja tilaisuuksien toteutusmuotoja joudutaan siis todennäköisesti tulevaisuudessakin tarkistelemaan. Täydennyskoulutusten painotukset tälle vuodelle on juonnettu viime kesän suuresta akepike-kyselystä.

* Ammatillinen kukoistus ja hyvinvointi
* Sisältöjen avaaminen ja uudet kanavat
* Esihenkilö- ja johtamiskoulutus
* ASPA-ajokorttityöpajat ja -osaaminen
* PiKeBOKSI-työpajat ja digiosaaminen
* Palvelumuotoiluryhmä
* PiKe-päivä ja tiimien foorumit
* AKE-kirjastojen yhteistyö ja Lukulystit
* Oppimisvierailut

[**Loppuvuoden runko aikataulullisesti on katsottavissa tästä Google Docsista.**](https://docs.google.com/document/d/1joxh3p5EAREJijieV45jst6IffTP19jHDDI1c8bk9lY/edit#heading=h.mumhf0necrqk)

Keskusteltiin lähi- ja etätapaamisten suhteesta. Antti ehdotti, että voisiko kenties tulevaisuudessa olla Pirkanmaan ja Keski-Suomen kirjastojen yhteinen päivä, jolloin kaikki kirjastot olisivat kiinni tällaisen yhteiskoulutuksen takia. Ajatukseen suhtauduttiin mielenkiinnolla, laitamme tämän ylös ehdottomasti! Niina nosti esille, että olisi kiinnostavaa saada tarkempaa tietoa henkilöistä, jotka osallistuvat koulutuksiin. Kenelle tehdään ja ketkä osallistuvat? Mistä kirjastoista ja missä muodossa? Minkälaiset toteutusmuodot tavoittavat erilaiset kirjastot ja onko tavoitettavuudessa eroja?

## 4. Kalle Lehtinen esittäytyy ja kertoo Pienten PiKe-kirjastojen puolella -projektin suuntaviivoista

Projektisuunnittelija Kalle Lehtinen on aloittanut 6 kk määräaikaisena projektisuunnittelijana kehittämiskirjastohommissa 16.5.2022. Kallen fokus kohdistuu pienten kirjastojen osaamisen kehittämiseen. Lisäksi Kalle toimii tämän vuoden julkaisun eli kirjastojen vaikuttamisoppaan koostajana.

## 5. Seuraavat kokoukset

Kulttuuriasiainneuvos **Leena Aaltonen** ja suunnittelija **Tarja Ahlgren** Opetus- ja kulttuuriministeriöistä ovat lähdössä kiertämään AKE-kirjastoja keskustelujen merkeissä syksyllä.

Leena ja Tarja on kutsuttu 7.9. järjestettävään PoJo-ohjelman tapaamiseen sekä tämän jälkeen tapahtuvaan PiKe-ohryyn mukaan. Tarjoamme tilaisuuksiin hybridiosallistumismahdollisuuden. Neuvotteluhuone Kukunor toimii kokoontumispaikkana pääkirjasto Metsossa.

*PoJo-ohjelma, 7.9. klo 09.00 - 11.00 / Zoom / Kukunor*

*PiKe-ohry, 7.9. klo 12.00 - 14.00 / Teams / Kukunor*

Sovittiin, että ideoidaan ja keskustellaan yhdessä vuoden 2023 toimintasuunnitelmasta ohryjen kokoontumisista erillisessä sessiossa. Järjestetään vuoden 2023 ideointipalaveri lokakuussa, tiistaina 25.10. klo 09.00 - 12.00. Tervetuloa!

## 6. Vapaa keskustelu ja muut asiat

Mika Mustikkamäki kertoi lukutaitoavustushaun menestyksestä, hakemuksia tuli lopulta paljon. Pike-alueelta avustushakemuksia tuli vajaa kymmenen kappaletta. Peruspalveluiden arvioinnissa taas keskityttiin henkilöstöön ja johtamiseen, tuloksia on tästäkin tulossa jaettavaksi syksyn mittaan.